Positionspapir om risikovurdering ved anvendelse af udgangsmaterialer fra drøvtyggere i veterinærlægemidler til drøvtyggere

(EMEA/CVMP/121/01 - februar 2001)

vedtaget af Udvalget for Veterinærlægemidler (CVMP)

Juli 2001

(2001/C 286/05)

Indledning

Når man skal vurdere risikoen ved anvendelse af veterinærlægemidler til drøvtyggere, må der tages hensyn til en række faktorer, som supplerer de faktorer, der er beskrevet i vejledningen om minimering af risikoen for overførsel af spongiform encephalopati-agenser fra dyr via human- og veterinærlægemidler (CPMP/CVMP's fælles vejledning). Drøvtyggere er modtagelige for BSE ad oral vej, og risikoen for overførsel er størst, når dyrene udsættes for infektiøst materiale fra samme arter. Hvis infektivitet overføres til fødevareproducerende arter, er der en risiko for at forøge TSE-infektiviteten i en form, som let kan overføres til mennesker. Producenterne bør derfor dokumentere, at de har taget hensyn til de yderligere faktorer, som vedrører drøvtyggere, når de analyserer og minimerer risikoen for overførsel af TSE'er gennem veterinærlægemidler til drøvtyggere.

Selv om dette positionspapir specielt vedrører mælk og mælkeprodukter (da disse ikke er omfattet af vejledningen), er det vigtigt at bemærke, at positionspapirets anvendelsesområde ud over mælk omfatter alle stoffer fra drøvtyggere, når de anvendes i produkter til drøvtyggere.

Producenter af produkter til dyr, der ikke er drøvtyggere, hvad enten det drejer sig om dyr til fødevareproduktion eller ej, dvs. svin, fjerkræ, heste, hunde, fisk, kaniner og katte, behøver kun tage hensyn til de faktorer, der er beskrevet i CPMP/CVMP's vejledning(1).

Dette positionspapir beskriver, under hvilke omstændigheder der bør foretages en supplerende risikovurdering, og hvilke faktorer der bør tages hensyn til, når man skal minimere risikoen for overførsel af TSE'er til drøvtyggere. Producenterne har mulighed for at få et overensstemmelsescertifikat fra European Directorate for the Quality of Medicines (EDQM) for at dokumentere, at udgangsmaterialerne af animalsk oprindelse, som falder ind under CPMP/CVMP's fælles vejledning, opfylder de i vejledningen fastsatte krav. Den risikovurdering, som behandles i dette dokument, er et krav, der skal ses uafhængigt af certificeringsproceduren. Den supplerende risikovurdering kræves for alle produkter til drøvtyggere, uanset om der foreligger et certifikat for et eller flere udgangsmaterialer, der anvendes ved produktionen af dem, og bør gennemføres af indehaveren af markedsføringstilladelsen eller ansøgeren om markedsføringstilladelse.

Som anført i CPMP/CVMP's fælles vejledning bør ansøgere om markedsføringstilladelser tage hensyn til den seneste videnskabelige viden, når de foretager en risikovurdering. Hvis den foreliggende viden på området ændres, eller hvis sygdomssituationen ændrer sig, bør risikoen omvurderes. Dette positionspapir vil også blive ajourført i overensstemmelse med kommende ændringer i CPMP/CVMP's fælles vejledning.

Anvendelsesområde

Dette dokument vedrører anvendelse af:

i) materialer af animalsk oprindelse, som falder ind under (afsnit 2) i CPMP/CVMP's fælles vejledning, når disse anvendes til fremstilling af veterinærlægemidler til drøvtyggere, dvs. kvæg, får, geder og hjorte

ii) mælk og mælkederivater under de betingelser, der er defineret nedenfor.

Mens mælk og mælkederivater er specifikt undtaget fra CPMP/CVMP's fælles vejledning, forudsat at mælken kommer fra sunde køer og er egnet til konsum, falder disse materialer ind under dette positionspapirs anvendelsesområde, når de anvendes under følgende betingelser, som begge skal være opfyldt:

- Veterinærlægemidlet skal være beregnet til parenteral indgift til en drøvtygger.

OG

- Mælken eller mælkederivatet anvendes som kilde til det aktive stof, som hjælpestof, stabilisator eller komponent i den endelige formulering (dvs. ikke når den anvendes som komponent i et medium eller en opløsning, der anvendes under produktionen af et af de endelige indholdsstoffer).

Risikovurdering

Producenterne bør foretage en risikovurdering af og begrunde anvendelsen af stoffer, der falder ind under dette dokuments anvendelsesområde, under hensyn til følgende faktorer:

Om muligt bør producenterne anvende stoffer, der ikke kommer fra drøvtyggere, til produkter til drøvtyggere. Hvis dette ikke er muligt, bør anvendelsen af materiale fra drøvtyggere begrundes.

Når mælk og mælkederivater falder ind under dette dokuments anvendelsesområde (jf. afsnittet "Anvendelsesområde" ovenfor), bør det dokumenteres, at CPMP/CVMP's fælles vejledning er overholdt med hensyn til mælkens oprindelse og, hvis det er relevant, den anvendte behandling (såsom fjernelse af celler).

Anvendelse af specificeret risikomateriale som udgangsmateriale i et hvilket som helst led i produktionsprocessen vil ikke kunne accepteres af de kompetente myndigheder ud over i absolut ekstraordinære tilfælde. Kun hvis en analyse af risikoen og nyttevirkningen klart viser, at det er til gavn for folke- og dyresundheden, hvis et bestemt veterinærlægemiddel gøres tilgængeligt, vil anvendelsen af specificeret risikomateriale blive tilladt. Under disse omstændigheder skal producenterne dokumentere, at anvendelsen af alle andre mulige kilder til udgangsmaterialer er blevet undersøgt og elimineret, og at der er blevet truffet samtlige mulige foranstaltninger for at minimere risikoen. Blandt sådanne foranstaltninger indgår fremskaffelse af udgangsmaterialerne fra et land, der officielt er klassificeret som frit for animalske TSE'er, anvendelse af dyr, der er under et år gamle, præmortel undersøgelse og, hvis det er relevant, undersøgelse for tilstedeværelsen af infektivitet.

Tilstedeværelsen af specificeret risikomateriale, der kan kontaminere andre udgangsmaterialer af animalsk oprindelse, er særlig alvorlig i produkter til drøvtyggere. Opmærksomheden må særlig være rettet mod at sikre og beskrive, at der er iværksat foranstaltninger og kvalitetssystemer, der sikrer, at kontaminering med specificeret risikomateriale ikke finder sted.

Overførselsrisikoen afhænger både af indgiftsvejen og den mængde risikomateriale, som kan findes i det endelige produkt.

Det er vigtigt at minimere den potentielle risiko for overførsel af scrapie ved i forbindelse med materialer fra små drøvtyggere, som falder ind under dette positionspapir, at vælge materialer fra et land, der er fri for scrapie, eller ved at træffe andre foranstaltninger for at sikre, at de besætninger, som kildedyrene kommer fra, overvåges i tilstrækkeligt omfang og kontrolleres for TSE. Disse krav gælder derfor ikke for stoffer som f.eks. lanolin, som falder uden for anvendelsesområdet for CPMP/CVMP's fælles vejledning og dette positionspapir.

Der bør tages hensyn til samtlige ovennævnte faktorer, når der foretages en risikovurdering af seed-materialer, der skal anvendes i vacciner til drøvtyggere som beskrevet i CVMP's positionspapir EMEA/CVMP/019/01.

Praktiske resultater

Dokumentationen for, at de udgangsmaterialer, der anvendes ved fremstillingen af veterinærlægemidler, opfylder betingelserne, bør så vidt muligt være et overensstemmelsescertifikat udstedt af European Directorate for the Quality of Medicines (EDQM). Dette certifikat udstedes, når en datapakke indgivet af producenten af udgangsmaterialet med henblik på at dokumentere, at kravene i CPMP/CVMP's fælles vejledning er blevet opfyldt, er blevet vurderet.

Når en indehaver af en markedsføringstilladelse ønsker at dokumentere, at et veterinærlægemiddel til drøvtyggere, hvor der foreligger EDQM-certifikater for alle de relevante råvarer, opfylder kravene, bør certifikaterne forelægges sammen med en risikovurdering, hvor der tages hensyn til de yderligere risikofaktorer, der er anført i dette positionspapir.

Når en indehaver af en markedsføringstilladelse ønsker at dokumentere, at et veterinærlægemiddel til drøvtyggere, hvor der ikke foreligger EDQM-certifikater for alle relevante stoffer, opfylder kravene, kan der forelægges certifikater for de stoffer, som de foreligger for. Når det gælder udgangsmaterialer (herunder mælkederivater, når dette er relevant), for hvilke der ikke findes certifikater, bør ansøgeren indsende de data, der er nødvendige for at dokumentere, at udgangsmaterialerne opfylder kravene i CPMP/CVMP's fælles vejledning, sammen med en risikovurdering, hvor der tages hensyn til de yderligere risikofaktorer, der er anført i dette positionspapir, for veterinærlægemidlet som helhed.

(1) Det er blevet påvist, at katte og kattedyr er modtagelige for TSE'er, når de udsættes for infektivitet ad oral vej. Selv om der ikke er yderligere krav for produkter til disse arter, bør producenterne, når det er relevant, tage hensyn til eventuelle specielle forhold, der har tilknytning til TSE-risikoen for kattedyr.